Олимп Джэгухэм еплъынухэм я унэ
XXII ЩIымахуэ Олимп Джэгухэм я къалащхьэм мазаем и 6-м къыщызэIуахынущ Урысейм и Олимп командэм дэщIынухэм я унэ. Абы зэришэлIэнущ ди къэралым щыщу щIымахуэ спорт лIэужьыгъуэм дихьэх псори, абы зэхьэзэхуэхэр къыщагъэлъэгъуэнущ, спортсменхэмрэ эксперт пэрытхэмрэ махуэ къэс яIущIэнущ, командэмрэ спорт дисциплинэхэмрэ ятеухуа экспозицэ телъыджэхэм, апхуэдэуи нэгузыужь Iуэхугъуэхэм я программэ гъэнщIахэм Олимпиадэр нэсу зыхэтщIэнымкIэ Iэмал къатынущ.
Олимп Джэгухэм я тхыдэм щыяпэ апхуэдэ проект иныр зыхуэгъэпсар абы кIэлъыплъынухэрщ. Зэхьэзэхуэхэр иухыху, гукъыдэж зиIэхэм папщIэ унэр зэIухауэ икIи джэгухэм кIэлъыплъынухэм я дежкIэ гъэщIэгъуэн куэд къыщызэгъэпэщауэ щытынущ. Унэм къекIуэлIэну дэтхэнэ зыми зыхуэныкъуэ хъыбар псори къыIэрыхьэнущ, конкурс зэхуэмыдэхэм щытекIуэхэм урысей ныпрэ фэеплъ саугъэтхэмрэ иратынущ.
Ди Олимп командэм дэщIынухэм я унэр Олимп паркым и курыкупсэм итщ икIи жыжьэу уплъэми плъагъунущ: урысейм и ныпым и плъыфэхэр къызытещ цIыхугу инышхуэр гъуазэ хъарзынэ хъунущ.
ЩIымахуэ олимп спорт лIэужьыгъуэ 15-ми ятеухуа экспозицэм олимп дисциплинэхэм, зэпеуэхэм я хабзэхэм ехьэлIауэ нэхъыбэ къаригъэщIэнущ, ди къэралым и щIыхьыр зыхъумэ спортсменхэр яригъэцIыхунущ. Гукъыдэж зиIэ дэтхэнэми спортсмен-олимпийцу зыкъилъытэжыфынущ, 3D-нэгъуджэр къигъэсэбэпу: бгы-лыжэ трассэм щрикIуэм е трамплиным къыщехым езы спортсменхэм траха видеохэм хьэщIэхэм гум имыхужын дэрэжэгъуэ яритынущ.
А псори зэхьэзэхуэм кIэлъыплъынухэм сэбэп зэрахуэхъунум и мызакъуэу, Унэм щекIуэкIыну «Дыдейхэр апхуэдэщ!» викторинэм, нэгъуэщI зэпеуэхэм абыхэм фэеплъ саугъэтхэр къыщахьынуи Iэмал ягъуэтынущ. «Олимпиадэм и бэуэкIэ» зыфIаща экраным сыт хуэдэ зэхьэзэхуэми теухуа хъыбарым ущигъэгъуэзэнущ.
«Спортыр псоми папщIэ» щIыпIэ хэхам спортсменхэм ядэщIхэр мыпрофессионал спорт зэпеуэхэм я зэфIэкI къыщагъэлъэгъуэфынущ, «Псоми нэхъыфIу ядэщIа» цIэм щыщIэбэныну зэхьэзэхуэм хэтыну Iэмал яIэнущ. Урысейм и Олимп командэм къыдэщIхэм я унэм фIыуэ ялъагъу спортсменхэм щаIущIэнущ, текIуахэмрэ къыхэжаныкIахэмрэ щагъэлъэпIэнущ, автографхэр къыщыIахынущ, ящIыгъуу сурэт зытрагъэхынущ, нэгъуэщI Iуэхугъуэхэр махуэ къэс щекIуэкIынущ.
«Олимп Джэгухэм спортсменхэм я гъащIэм мыхьэнэшхуэ зэрыщаIэм хуэдэуи, ди командэ къыхэхам къыдэщIхэм, Урысейм спортым щыдихьэххэм я гъащIэми а зэхьэзэхуэхэм увыпIэшхуэ щаубыд. Аращи, дэ дыхуейщ мы Унэр ди командэр щыдаIыгъ центр нэс, спорт махуэшхуэм къарит гукъыдэжхэмкIэ щызэдэгуэшэфын, Олимпиадэм и хьэщIэхэм я зэхуэсыпIэ хъуну», — жиIащ Урысейм и Олимп Комитетым и президент Жуков Александр.
«Сочэ щекIуэкIыну Олимп Джэгухэм Урысей Федерацэм дежкIэ мыхьэнэшхуэ яIэщ. Абыхэм ди къэралым илъэсиблкIэ захуигъэхьэзыращ икIи ар псоми ди зэхуэдэ Олимпиадэщ. Зэхьэзэхуэм кърикIуэнухэр зэлъытар спортсменхэр абы зэрыхуэхьэзырым и закъуэкъым. Ар елъытащ ахэр зэрыдаIыгъым. Джэгухэм екIуу зыкъыщагъэлъэгъуэнымкIэ ди олимпийцхэм ящыщ дэтхэнэми хузэфIэкI псори зэрилэжьынур си фIэщ мэхъу. Дэ, абы кIэлъыплъынухэм, тщыгъупщэн хуейкъым дэтхэнэ спортсменми дызэрыдэщIыр зэрызыхищIэр, абы и зэфIэкIхэр къызыкъуихынымкIи Iэмал зэрыритыр. Абы къыхэкIыу, дызэкъуэту ди олимпийцхэр дэдвгъэIыгъ. Дэ псори дызыунагъуэшхуэщ. Дэ псори дызыкъэралщ, дэ дызыгупщ!» — жеIэ Урысейм и Олимп Комитетым и вице-президент, тхуэнейрэ олимп чемпион, дуней псом зыбжанэрэ и чемпион Давыдовэ Анастасие.
Журналистхэм Унэм щIыпIэ щхьэхуэ щыхухахащ.
Зыгъэхьэзырар
Уэрдокъуэ Джастинэщ.
